# Stavebný zámer

Celkový rozsah a obsah stavebného zámeru závisí na umiestnení, druhu a rozsahu stavby, jej prevádzke a oprávnených požiadavkách dotknutých orgánov a dotknutých právnických osôb na stavbu.

Stavebný zámer obsahuje tieto hlavné časti:

1. Zoznam dokumentácie
2. Súhrnná správa
3. Situačné výkresy
4. Dokumentácia stavebných objektov
5. Prílohy

# Zoznam dokumentácie

Zoznam dokumentácie je textový dokument, ktorý obsahuje:

* 1. ID stavby, ak je pridelené informačným systémom,
  2. názov stavby a miesto stavby,
  3. počet strán A4 zoznamu dokumentácie,
  4. dátum vydania a označenie revízie, prvý zoznam s označením revízia 00,
  5. pre časti B, C a D zoznam všetkých textových a grafických dokumentov, ktoré sú súčasťou dokumentácie vrátane uvedenia projektanta zodpovedného za vypracovanie jednotlivých častí dokumentácie,
  6. pre časť E zoznam všetkých príloh.

Názvy všetkých hlavných častí dokumentácie, textových dokumentov a grafických dokumentov musia byť v súlade s prílohou č. 24, ak ide o elektronické podanie.

# Súhrnná správa

Súhrnná správa obsahuje súhrn základných údajov súvisiacich s riešením navrhovanej stavby alebo súboru stavieb a jej prevádzky, ktoré sú určujúce pre jej plánovaný účel a zabezpečenie splnenia základných požiadaviek na stavby a stavebno-technických požiadaviek na výstavbu.

Súhrnná správa obsahuje najmä tieto údaje:

# Identifikačné údaje

* 1. **Identifikačné údaje stavby alebo súboru stavieb**
     1. ID stavby, ak je pridelené informačným systémom,
     2. názov stavby,
     3. miesto stavby: okres, obec, ulica, súpisné číslo, orientačné číslo,
     4. stavebné pozemky: katastrálne územie, register, parcelné čísla pozemkov, číslo listu vlastníctva; pri veľkom rozsahu je možné uviesť v prílohe,
     5. identifikačný kód stavby: podľa vyhlášky Úradu pre územné plánovanie a výstavbu Slovenskej republiky upravujúcej členenie stavieb, pri súbore stavieb podľa účelu hlavnej stavby,
     6. typ stavby podľa § 2 Stavebného zákona: jednoduchá stavba/ vyhradená stavba/ iná stavba,
     7. charakter stavby: nová stavba / zmena dokončenej stavby / zmena v užívaní stavby / odstránenie stavby,
     8. trvalá stavba alebo dočasná stavba,
     9. stupeň projektovej dokumentácie.

# Identifikačné údaje stavebníka

* + 1. identifikačné údaje stavebníka,
    2. právny vzťah k stavebným pozemkom,
    3. právny vzťah k existujúcim stavbám.

# Identifikačné údaje projektanta

* + 1. identifikačné údaje projektanta alebo generálneho projektanta, ak bol stavebníkom ustanovený,
    2. identifikačné údaje projektantov jednotlivých častí projektovej dokumentácie.

# Základné údaje o navrhovanej stavbe alebo súbore stavieb a ich prevádzke

1. základné údaje o navrhovanej stavbe, jej rozsahu a účele,
2. základné údaje o navrhovanej prevádzke stavby.

# Údaje o súlade navrhovanej stavby so záväznou časťou príslušnej územnoplánovacej dokumentácie

1. identifikácia príslušnej územnoplánovacej dokumentácie,
2. vyhodnotenie súladu so záväznou časťou územnoplánovacej dokumentácie.

# Východiskové podklady a prieskumy

1. **Členenie navrhovanej stavby alebo súboru stavieb**

Členenie stavby alebo súboru stavieb na stavby, stavebné objekty a prevádzkové súbory a určenie hlavnej stavby.

# Prehľad kapacitných údajov a bilancií stavby alebo súboru stavieb

Prehľad navrhovaných kapacitných údajov stavby:

1. plošné, výškové a objemové výmery,
2. funkčné kapacity a ich účelové jednotky,
3. kapacitné nároky stavby a jej prevádzky na energie, energetické a iné médiá, palivá, ich základné technické parametre, požadované množstvá a zdroje,
4. kapacitné nároky stavby a jej prevádzky na pitnú vodu a úžitkovú vodu,
5. druhy a bilancie odpadových vôd,
6. popis druhu surovín pre zabezpečenie výroby, ich základné technické parametre a množstvá, ak ide o stavbu s výrobnou prevádzkou.

# Popis stavby alebo súboru stavieb

Popis stavby alebo súboru stavieb obsahuje najmä:

1. navrhované urbanistické, architektonické, stavebno-technické a konštrukčno- materiálové riešenie stavby a okolia,
2. popis plánovanej prevádzky vrátane jej technického, energetického a technologického vybavenia a požiadaviek na zabezpečenie prevádzky stavby,
3. popis zabezpečenia požiadaviek na vnútorné prostredie stavby,
4. prehľad splnenia základných požiadaviek na stavby,
5. dodržanie stavebno-technických požiadaviek na stavby a spôsob riešenia bezbariérového prístupu a užívania, ak sa na stavbu vzťahuje,
6. údaje o existujúcich nadzemných a podzemných stavbách na stavebnom pozemku vrátane sietí a zariadení technického vybavenia,
7. nároky na zásobovanie energiami, vodou a na odvádzanie odpadových vôd,
8. možnosti pripojenia stavby na siete a zariadenia technického vybavenia územia, najmä na verejný vodovod, na verejnú kanalizáciu a na distribučnú sieť elektriny,
9. spôsob odvádzania odpadových vôd a nakladanie s nimi,
10. spôsob nakladania so zachytenými vodami z povrchového odtoku,
11. návrh úprav terénu stavbou dotknutého územia vrátane popisu zmien vzhľadu alebo odtokových pomerov, vegetačných úprav, výsadby drevín a ďalších opatrení pre zabezpečenie udržateľnosti územia,
12. dopravné pripojenie stavby na dopravné vybavenie územia a dopravné riešenie a parkovanie pre potreby užívania navrhovanej stavby,
13. údaje o technologickom zariadení, o koncepcii skladovania, riešení vnútornej dopravy a plôch pre obsluhu, údržbu a opravy a nároky na vykonanie skúšobnej prevádzky po dokončení stavby pri stavbách s výrobným, technickým alebo technologickým zariadením,
14. údaje o plánovanom priebehu výstavby a o uvedení stavby do prevádzky,
15. spôsob zaistenia bezpečnosti a ochrany zdravia pri práci a bezpečnosti technických zariadení pri výstavbe a užívaní stavby.

# Vplyv stavby alebo súboru stavieb na životné prostredie a chránené záujmy v dotknutom území

1. popis vplyvu na životné prostredie a na ochranné pásma, chránené územia, pamiatkové rezervácie alebo pamiatkové zóny v dotknutom území,
2. vyhodnotenie splnenia podmienok, ktoré určil príslušný orgán v rozhodnutí vydanom v konaní o posúdení vplyvu stavby na životné prostredie alebo v záverečnom stanovisku a spôsob ich zohľadnenia v návrhu stavby,
3. údaje o nakladaní s odpadmi počas výstavby a počas užívania stavby.

# Predpokladané celkové náklady stavby alebo súboru stavieb

1. predpokladané celkové náklady stavby alebo súboru stavieb pre účely určenia výšky správnych poplatkov a podmienok na umiestnenie umeleckého diela,
2. spôsob financovania, ak ide o stavbu plne alebo čiastočne financovanú z verejných prostriedkov.

# Situačné výkresy

**SIT.001 Situačný výkres širších vzťahov**

Situačný výkres väčšieho územného celku s vyznačením stavby alebo súboru stavieb, hraníc stavebného pozemku, okolitej zástavby, väzieb na dopravné a technické vybavenie územia, chránených záujmov a limitov v širšom území stavby, ak ich nie je možné dokumentovať na situačných výkresoch SIT.002 a SIT.003.

# SIT.002 Koordinačný situačný výkres

Situačný výkres súčasného stavu územia so zakreslením stavby alebo súboru stavieb, susedných stavieb, hraníc stavebného pozemku, hraníc staveniska, existujúcich pozemných komunikácií a sietí technického vybavenia územia s vyznačením návrhu pripojenia na dopravné vybavenie územia a miest predpokladaného pripojenia na siete a zariadenia technického vybavenia územia, existujúcej a navrhovanej zelenej infraštruktúry, existujúcich a navrhovaných ochranných pásiem, iných chránených objektov a území, odstraňovanej stavby, drevín určených na výrub v dotknutom území. Vypracovaný v spoločnej mierke na podklade katastrálnej mapy a geodetického zamerania pôvodného terénu riešeného územia, výškopis a polohopis, overeného autorizovaným geodetom a kartografom.

# SIT.003 Situačný výkres stavby na podklade katastrálnej mapy

Situačný výkres súčasného stavu územia so zakreslením stavby alebo súboru stavieb, uvedením odstupov od hraníc stavebného pozemku a od okolitých stavieb, s označením navrhovaných stavieb a stavebných objektov. Vypracovaný v spoločnej mierke na podklade katastrálnej mapy a geodetického zamerania pôvodného terénu riešeného územia, výškopis a polohopis, overeného autorizovaným geodetom a kartografom.

# SIT.004 Špeciálny situačný výkres

Iný situačný výkres, ak je potrebný.

# Dokumentácia stavebných objektov

Výkresová dokumentácia stavebného zámeru je vypracovaná v podrobnosti základného architektonického a základného stavebného návrhu stavby, jej umiestnenia a pripojenia na technické a dopravné vybavenie územia. Výkresová dokumentácia obsahuje výkresy v mierke 1 : 200 alebo 1 : 100, v závislosti od rozsahu stavby, z ktorých musia byť dostatočne zrejmé najmä architektonické, stavebno-technické, plošné, objemové, dispozičné a prevádzkové parametre navrhovanej stavby a jej výškového a polohopisného osadenia vo vzťahu k terénu na pozemku.

Výkresová dokumentácia obsahuje najmä:

* 1. charakteristické pôdorysy, rezy a pohľady so základnými kótami, s označením stavebných objektov,
  2. legendu navrhovaných miestností alebo priestorov s ich plošnými výmerami,
  3. v prípade inžinierskych stavieb pôdorysy a charakteristické (vzorové) rezy konštrukciami stavby alebo vedeniami technického vybavenia, ich umiestnenie na pozemku a vzťah k terénu,
  4. schémy umiestnenia a výškového usporiadania špecifických častí stavby (zdrojov znečisťovania ovzdušia, zdrojov hluku, infrazvuku a vibrácií, zariadení technického, energetického alebo technologického vybavenia stavby, vyhradené technické zariadenia a určené technické zariadenia) s vplyvom na okolie a bezpečnosť, vypracované na podklade situačných výkresov, pôdorysov alebo rezov,
  5. dispozičné schémy výrobných, technických, technologických a energetických zariadení vybavenia prevádzky stavby,
  6. doplnkové výkresy v závislosti od druhu stavby a jej prevádzky, ktorých vypracovanie je nevyhnutné pre dostačujúce znázornenie navrhovanej stavby, napríklad pri pamiatkovo chránených objektoch, inžinierskych stavbách.

# Prílohy

Samostatné dokumenty, posudky, výsledky meraní a prieskumných prác, prípadne iné výsledky pomocných zisťovaní a doklady, ktoré preukazujú vlastnosti stavby rozhodujúce pre ich posúdenie v konaní.

Prílohami k stavebnému zámeru sú:

* 1. geodetické zameranie pôvodného terénu riešeného územia, polohopis a výškopis, overené autorizovaným geodetom a kartografom,
  2. riešenie protipožiarnej bezpečnosti stavby v podrobnosti podľa osobitných predpisov.

Súčasťou príloh k stavebnému zámeru sú podľa potreby aj ďalšie dokumenty, najmä:

1. inžiniersko-geologický prieskum,
2. hydrogeologický prieskum,
3. prieskum environmentálnej záťaže,
4. dendrologické posúdenie,
5. návrh náhradnej výsadby drevín,
6. svetelno-technické posúdenie denného osvetlenia a preslnenia z pohľadu vplyvu stavby na okolie a predpoklady splnenia svetelno-technických požiadaviek na vnútorné prostredie stavby,
7. posúdenie technických vlastností a parametrov potrebných špecifických stavebných konštrukcií alebo zariadení.